
C Ajakirja mistahes osade kopeerimine ilma allikale viitamata on keelatud 


Lugejale 


Sea ise oma purjeid 


See, kes tunneb purjetamise põhimõtteid, oskab juhtida oma paati sadamasse sõltumata 
tuule suunast. Oskus seada purjeid õieti ja tuule tugevus on tähtsamad, kui tuule suund. 

Need, kes selles õnnestuvad teavad, kuidas kasutada ära kõik jõuvarud - vastutuuled ja 
pärituuled, et saavutada oma sihtkoht ja kodusadam. Hirm teeb meie meeled terasemateks 
raskuste puhul. Ebaõnnestumised pakuvad meile võimalust õppida ja kasvatada oma 
vaimset tugevust. Tagasilöögid annavad jõudu otsustusvõime arendamiseks, kui me oskame 
võtta neist õppust. 

Me ei või muuta tuule suunda, kuid me võime otsustada, kuidas me seame purjed. Me ei 
oska ette arvata üllatusi, mida elu kaasa toob, kuid me võime otsustada, kuidas me suhtume 
neisse. Hirm, ebaõnnestumised, pettumised, väljakutsed - kõik võivad viia meid kõrvale 
meie eesmärgist. Või need võivad pakkuda ka energiat edasipürgimiseks. Kõik sõltub meist 
endist. Meie oleme need, kes seavad purjeid. 


Neinar Kudesita- 


Menieeriku mõtted 


Anja Loikkanen 


Soome 


Püüan saavutada rahu iseendaga, võttes oma Meniere'i haigust suhtumisega: "see on, mis 
see on", kuid (seal on alati "kuid")... Ma ei suuda tulla toime sellega kaasneva tohutu 
kurnatusega. See oli halb, siis muutus paremaks, siis sai sellest erakordselt halb, siis talutav, 
nüüd viimased 2 nädalat on olnud hullem kui kunagi varem. Piisab vaid mõtlemisest selle 
peale, mida oleks vaja teha, kui ma olen juba kurnatud. Kaks suve tagasi ma oleksin seda 
kõike suutnud ilma mingite probleemideta oma 43-aastase vanuse juures. Mul esines ajuti 
kergekujuline artriit, kuid ma ei lasknud sellel ennast segada võistluses ümbruskonna kõige 
ilusama aiakujunduse nimel. Nüüd on mu õu nagu klantspilt mõnest reklaambrošüürist, kuid 
... (jälle see "kuid"), seda kõike ei ole enam kauaks. Eelmise aasta juunis tundsin esimest 
korda elus kõikehõlmavat väsimust ja mul oli kuue kuu jooksul tunne, nagu hõljuksin ma 
udus. Iga päev tundus, nagu oleksin purjus. Minu jutt oli segane, ma põrkasin vastu 
esemeid, ma ei suutnud autot juhtida, ma rääkisin tihti seosetult (naerukoht minu nelja lapse 
ja nende sõprade jaoks). Ma pidin varjama oma silmi, kui istusin kaasreisijana autos ja see 
sõitis eredas päikesevalguses või kui maastik vaheldus minu silmade ees ruttu või kui päike 
vilkus läbi puude (looduslik stroboskoop). See tõi endaga kohe kaasa pearingluse. Ma 
magasin käies, jäin kodus magama ebatavalistes kohtades ega mäletanud tihti, kuidas ma 
sinna olin sattunud. Magasin nii, nagu see oleks minu põhitöö. Ma unustasin, olin saamatu, 
ei suutnud teha lihtsamaidki töid. Kui see praegune äärmuslik kurnatus on minu haiguse 
algus, siis tean, mis mind ootab ees. Ma olen leppinud paljuga. Kadugu pealegi minu 
kuulmine, las ma kõnnin, nagu oleksin purjus, olgu mul tinnitus (ma olen harjunud sellega 
niikuinii), las mul olla kõrvas tunne, nagu oleks sinna topitud tennispall ... Mind ei sega see 
kõik! Kuid andke mulle tagasi minu energia. Selle puudumine tundub olevat kõige 
masendavam minu jaoks. Ma igatsen tagasi seda jõudu ja energiat, mis mul oli, seda tahet ja 
vastupidavust, millega ma tegin kõiki oma töid. 


Aitäh, et te seda lugesite. Jutustage ka teistele inimestele, mida võib kaasa tuua haigus, 
mida ei ole väliselt näha. 


Soome keelest tõlkinud Heinar Kudevita 


Ema, kes näib pidevalt olevat purjus 


ATE o E | Hi Lid 


Ema, kes näib pidevalt olevat purjus, kuid tegelikult võitleb harvaesineva 
kõrvahaigusega, mis põhjustab kohutava pearingluse ja kestab tihti kuni 8 tundi! 


Michelle Leathem, 32, Kannatab Meniere'i haiguse käes, mis põhjustab pearingluse. 6-8 
tundi pöörleb ruum tema ümber lakkamata ja tunne on, nagu oleks ta purjus. Ka on ta 
kaotanud osaliselt kuulmise ja teda ähvardab täielik kurdistumine. Ta on kulutanud 13 000 
naelsterlingit kuulmise säilitamiseks ja pearingluse vähendamiseks mõeldud ravimitele. 


Kõrvaltvaatajatele näib Michelle Leathem olevat purjus, kuna ta komberdab tänaval 
toetudes oma poja õlale, et püsida püsti. Aga tegelikult kannatab kahe poja ema 
harvaesineva kõrvahaiguse käes, mis põhjustab pearinglust. Haigushood kestavad tal kuni 8 
tundi järjest. 


32-aastane naine, pärit Warringtonist, Chesirest, avastas aasta eest, et ta põeb 
harvaesinevat Meniere'i haigust. Selle tulemusena esinevad tal sageli kohutavad 


pearinglushood, mille puhul ümbritsev keskkond näib keerlevat. Sellele lisandub heli 
kõrvades - tinnitus. Tema kuulmisvõime väheneb pidevalt ja talle on öeldud, et see võib 
lõppeda täieliku kurdistumisega. Tema oma sõnade kohaselt on haigus hävitanud kogu tema 
elu. Ta räägib: 


"Ma võin kirjeldada seda tunnet ränga joobena, mille puhul kogu ruum minu ümber 
keerleb. Kui ma lähen sellises olukorras tänavale, saan osaks halvustavaid pilke, kuid ma ei 
suuda midagi teha, et see nii ei oleks. Minu kõne on segane, mis teeb purjusolekukahtluse 
veelgi usutavamaks. Ometi ma ei tarbi alkoholi, sest see oli esimene asi, mille arst soovitas 
lõpetada. Ma üritan mitte käia väljas üksinda, sest tean, et ma võin kukkuda.” 


Tema pearinglus on toonud kaasa vigastusi, eriti juhul, kui ta valmistab süüa või koristab 
ja pearinglus ilmned hoiatamata, nagu see tavaliselt ongi. Michelle ütleb: 


"Olen lõhkunud taldrikuid, kui ma olen neid pesemas, olen saanud tõsiseid põletushaavu, 
kui olen valmistamas kohvi või toitu. Minust ei ole enam mingit kasu kodustes töödes. 
Loodan igal hommikul parimat, kuid valmistun halvima vastu.” 


See harvaesinev haigus on Inglismaal umbes 1000 (? tõlk) inimesel ja esineb naistel pisut 
sagedamini, kui meestel. Selle põjus on seni tundmatu, kuid oletatakse, et selle vallandab 
kõrvasisese rõhu suurenemine. 


Praegune olukord on teinud Michelle i jaoks võimatuks naasta oma endisele töökohale ja 
nii mööduvad tema päevad oma poegi (Isaac - 2 ja Tyler - 10) hoides ja toimides 
vabatahtliku abilisena lastekeskuses. Tema abikaasa, Dave, osakonnajuhataja telefirmas, on 
pidanud kolme aasta jooksul pidama oma peret üleval. Kogu pere on valmistunud selle 
vastu, et ühel päeval Michelle võib-olla ei kuule enam, mida talle öeldakse. Michelle ütleb 
ise selle peale: 


"See mõjutab kahtlemata kogu meie pere tulevikku, kuid ma proovin omalt poolt teha 
kõik, mida ma suudan, et kasvatada üles meie kaks poega. Isaac on veel liiga väike, et 
taibata minu olukorda, kuid Tyler on juba harjunud sellega ja on kordi, kui ta lõpetab lause, 
mida ma tahan öelda. Ma unustan asju, mida olen kavatsenud teha ja minu abikaasa tuletab 
mulle neid kannatlikult meelde. Ma ei ole kunagi jõudnud selgusele, mis vallandab minu 
haigushood. Mitmed arstid on rääkinud, et selleks võib olla liigne soolatarbimine, kuid minu 
puhul ei ole seda kunagi olnud. Eelmisel päeval kaotasin täielikult kuulmise mõneks ajaks, 
ja see ehmatas mind väga. Alguses arvasin, et see ongi lõplik. Mind hirmutab mõtlemine 
sellele, et ühel päeval, kui viin oma lapsed parki, ma ei kuule enam, mida nad räägivad." 


Michelle Leathem tegeleb praegu rahakogumisega, et katsetada uut ravi, kuna tema arst 
teatas talle, et tema olukorras ei ole kirurgiline sekkumine võimalik. Selle ravi nimetus on 
Stephen Springi Protokoll (SSP), nimetatud Austraalias elava arstiteadlase nime järgi, kes 
sellega tegeleb. Ravi toimub individuaalsete parameetrite järgi ja on iga inimese puhul 
erinev. 


Rahakogumiseks on ta organiseerinud avalikke teavitusõhtuid, milles räägib huvilistele 
oma haigusest ja võimalusest sellest vabaneda. Oma ravist ülejäänud raha on ta lubanud 
annetada kohalikule Meniere'i organisatsioonile. Kirurgiline operatsioon hävitaks sisekõrva. 
See oleks mõeldav, kui teine kõrv ei ole haigusest haaratud. Kuid Michelle'il on 


haigestunud mõlemad kõrvad. Tema ainukeseks võimaluseks on tarvitada ravimeid, mis 
tagavad 60-70% õnnestumise. Mõnede inimeste puhul on see ravi olnud efektiivne. 


http://michellesmenieres.weebly.com/the-mission.html 


Inglise keelest tõlkinud Heinar Kudevita 


Soome Menierefoorumist 


Minu pereelus on hetkel suur kriis. Reedel rääkisime sellest pere keskel ja tuli ilmsiks 
midagi väga ebameeldivat. Ma ei saa sellest rääkida, sest see puudutab peale minu ka veel 
teisi inimesi. Ma ei ole maganud mitu ööd peale seda. Meniere on kohutav. Ma ei ole kunagi 
elanud üle selliseid haigushooge. Tundub, et ükski toit ei püsi sees. Oksendan kogu päeva. 
Püstiseismine on võimatu. Ma ei talu ühtegi heli, ma ei taha kuulda sõnakestki. Olen 
kaotanud kaalust neli kilo. Olen pidevalt masendunud ja mind ajab nutma. Andke andeks, et 
kurdan, aga mul ei ole muud kohta, kus enda mõtteid välja öelda. 


* Ei ole vaja paluda andeks. See on normaalne, et me omavahel räägime kõigest. 


* Jõudu ja vastupidamist sulle Loodetavasti leiad kellegi ka oma lähedaste hulgast, kellega 
peale meie rääkida saad. Üksi mõtlemine on ahistav. 


* Proovi magada, see on väga tähtis. Selle järgi tuleb söömine ja muu. Ole tugev. 

* Minagi mõtlen siin, et keegi ei pea olema vait, kui tal midagi on öelda, olgu see, mis tahes. 
Loodan, et sul on ehk siiski keegi sõber, kellega saaks rääkda. Aga magamisprobleemide 
jaoks peaksid paluma abi asjatundjatelt. 

* Ma saan aru, et oma perekonna tõttu ei ole sa valmis rääkima täpsemalt oma 
probleemidest. Aga nagu paljud muudki on rääkinud, vestle kellegagi! Kui sa jätad selle 
endasse, muutuvad probleemid veelgi suuremateks. 

* Emban sind tugevalt ja soovin sulle jõudu. 


* Jõudu sulle! Küllap kunagi kõik laheneb. 


* Palju jõudu sulle. Ära jää üksi ... abi peab otsima ja saama. Eriti unetuse jaoks. Ja seda 
ruttu. Emban sind. 


* Rääkimine aitab. Mul on endal palju probleeme ja õnneks saan alati abi rääkimisest. 
Õnneks on mul inimene, kellega saab rääkida kõigest. 


* Mul on alati sama reaktsioon, kui mingi kriis tekib: toit ei maitse, kaal langeb (olen 172 
cm ja 54 kio) ja und ei saa. Selline olukord kestab halvemal juhul paar nädalat ja kaotan 
tavaliselt 10 kilo. Õnneks tulevad need kilod varsti tagasi, kui elu on jälle normaalne. 

* Jõudu ja päikselisi päevi! 


* Paljudel on siin kindlasti raskeid kogemusi. Samuti ka minul. Kui elu on tõeliselt raske, 
see suureneb ja suureneb, kui öösiti ei maga. Ara oota, vaid otsi asjatundja abi. 


* Sa pead tegutsema enda heaks, ehkki tundub, et sa ei suuda ega taha. Südamlikud 
embused. 


* Ära jää üksi. See on minu nõuanne. 
* Proovi minna välja. Kasvõi lühikeseks ajaks, aga jaluta natuke. See aitab. 


* Püüa selgitada oma perele, mida sa tunned ja palu kasvõi lugeda neid kommentaare. 


Bostoni maratoni tulemus - inimesed võitlevad nähtamatu 
vigastusega 


Aprill 15, 2015 Craig LeMoult 


Dave Fortier pääses eluga Bostoni maratonil terroristide poolt korraldatud plahvatusest, 
kuid kannatab siiani tinnituse all, mille puhul arstid lubasid esialgu, et see möödub mõne 
päevaga. 


Dave oli peaaegu lõpetamas oma elu esimest maratoni, kui nägi tohutut leegisähvatust 
endast vasakul. Järgnes kohutav plahvatus ja Dave nägi inimesi sõna otseses mõttes õhus 
lendavat. Lööklaine paiskas ta pikali. Tema ümber kukkus teisi inimesi. Ta nägi inimesi 
karjuvat, kuid ei kuulnud nende häält. Järgmine plahvatus kärgatas, kuid see kostis temani, 
nagu kauge püssipauk. 


Vaadates maha nägi ta vereloiku, mis oli tekkinud teda tabanud teravava kivikillu tõttu. 
Dave viidi haiglasse. 


"Mäletan, et ma rääkisin arstidele undamisest minu kõrvus. Nad vastasid: "Jah, see on 
loomulik, kuid see möödaub paari päevaga." Sellegipoolest on see heli sama vali, nagu kahe 
aasta eest.” 


See heli, mida meditsiinis nimetatakse tinnituseks, on üks kõige tavalisemaid vigastusi, 
mille said plahvatuse lähedal olnud inimesed 2013 aastal Bostoni maratonil. 


Kuigi plahvatus tekitab tavaliselt palju nähtavaid vigastusi, on tinnitus üks neist, mida 
näha ei ole, kuid mis muudab ohvrite elu tunduvalt. 


Dave Fortieri puhul, kui ta kuulmine aeg-ajalt on hea, tuletab tinnitus ennast pidevalt 
meelde. Dave võrdleb selle poolt tekitatud heli särinaga, mis tekib keevitamisel. See mõjube 
eriti häirivalt, kui inimene on vaikses ruumis. Öösel püüab Dave saada und kuulates 
kõrvaklappidest vaikset klassikalist muusikat. 


"Kõige raskem on siis, kui see äratab sind keset ööd. Saada uuesti und on väga raske", 
sõnab Dave. 


Kuid tinnitust ei ole lihtne ravida. "See on patoloogiline nähtus, mis lähtub ajust", räägib 
Daniel Polley, Massachusetsi Silma- ja Kõrvahaiguste Keskuse teadlane. "See ei allu 
kirurgilisele sekkumisele, samuti ei ole selleks olemas ravimeid. On tarvis täiesti teistsugust 
lähenemisviisi." 


See ongi eesmärk, millele Bostoni rajooni haiglad on pühendunud. Abifond, millest 
makstakse toetust Bostini maratoni ohvritele, on leidnud, et plahvatuse ohvreid on umbes 
200, kes muude vigastuste kõrval kannatavad kuulmishäirete ja tinnituse all. Fond rahastab 
ka Massachusetsi haigla poolt teostatavat uuringut, mille eesmärgiks on vähendada tinnituse 
kahjulikku mõju. Uuringu üks peamisi juhatajaid on eelpoolmainitud Daniel Polley. 


"Me usume, et aju on üks kõige keerulisemaid organisme universumis ja me tahame 
jõuda selgusele, kas on võimalik, et aju suudab aja jooksul parandada ennast ise." ütleb dr. 
Polley 


Selleks, et jõuda nii kaugele, on vaja õppida põhjalikul tundma ajusiseseid seoseid ja 
jõuda arusaamiseni, millal aju on kõige vastuvõtlikum välistele ärritustele. "Me peame 
suutma esitada ajule väljakutse, millele ta reageerib tajudes, et teatava tegevuse puhul saab 
ta plusspunkte, vastupidisel juhul aga miinuspunkte.. Vastavalt sellele rakendab ta siis oma 
võimeid. See kõlab keeruliselt, kuid on ometi reaalne. Kuid see on esialgu veel paljude 
katsetuste taga," ütles dr. Polley 


See sarnaneb videomängule ja dr. Polley meeskond on loonud ühe sellise. Mängu võib 
mängida lauaarvutiga. Mängus muutub patsiendi oma tinnitusheli ekraanil nähtavaks 
vastaseks. Dr. Polley näitas mulle selle mängu põhimõtet. Ekraanil kuvatakse mingi pilt. 
Järgnevalt ilmub sama pilt juba moonutatuna. Mängija ülesanne on taastada pilt esialgses 
olekus, kasutades selleks hiirt. Kuid nähtava hiirekursori asemel peab mängija juhinduma 
vaid helisignaalidest, mis näitavad kursori asukohta ekraanil. Vale kursori asendit 
markeeribki mängija tinnitusheli, mille sagedus ja valjus on eelnevalt kindlaks tehtud. 


"Mängija õpib kogemustele toetudes hoiduma teatud helidest. See on esialgu üsna 
keeruline, kuid aja jooksul õpib mängija eksimatult taipama, millise heli puhi on hiirekursor 
teatud paigas," räägib dr. Polley. 


Ei ole küll garantiid, et selline meetod on tõhus 100% inimeste puhul, kuigi mõni 
inimene on märganud teatud kergendust. Seevastu muusikalisest teraapiast on saadud 
rohkem abi. 


Dr. Polley selgitab, et tinnitus on põhjustatud neuronite vigastamisest, mis on seotud 
teatud helisagedustega. Need neuronid muutuvad hüperaktiivseteks ja põhjustavad tinnituse 
tekkimise. Muusikateraapias kõrvaldatakse tinnitusheli sagedusega helid kuuldavast 
muusikapalast, mille puhul neid helisid asendab inimese oma tinnitus. Katsetega on tehtud 
kindlaks, et sellise meetodi puhul harjub inimene tinnitusega ja see ei mõju talle enam 
häirivalt. 


"Inimene harjub pidama tinnitust enda loomulikuks olekuks ega võitle enam selle 
vastu,” selgitab dr. Polley. 


Kohtume ka ühe pommiplahvatuse ohvriga tema korterid Beacon Hillis. Steven Remy 
näitab oma muusikateraapia programmi. 


"Tegelikult on mul mitu programmi, mis toimivad veidi erinevalt. Ma võin nüüd nautida 
muusikat ja saada samal ajal osa teraapiast," ütleb mees. 


Reny oli koos oma abikaasa ja tütrega Boylstoni tänaval kaks aastat tagasi, et näha oma 
teist tütart finišeerimas maratonil. Tütar, kes seisis isa ja ema kõrval, sai raskemaid 
vigastusi, ema ja isa pääsesid kergemate haavadega. 


"Mu kuulmekiled olid vigastatud. See toimus sekundi murdosa jooksul, nii et ma isegi ei 
kuulnud plahvatust. Ainuke, mida ma tajusin, oli survetunne kõrvus, mille tekitas plahvatuse 
õhulaine. 


Sellest ajast alates on Renyl tõsine kuulmispuue, millele lisandub kõrgetooniline tinnitus. 
Ta ei ole veel siiani harjunud kuulama oma häält, mis tundub talle väga võõras. 


"See on väga häiriv,” ütleb Reny. "See segab mind elamast igapäevast elu. See sunnib 
mind mõtlema pidevalt selle peale mis juhtus sel päeval. Kõik need sündmused meenuvad, 
mida meelsamini unustaks." 


Reny loodab, et kunagi on ta võimeline elama ilma tinnituseta. Ja sama loodavad need 
miljonid inimesed, kes elavad ilmas saadetuna pidevast tinnitusest. 


Inglise keelest tõlkinud Heinar Kudevita 


Mis aitab kaasa haigushoogude tekkele? 


Esitasin selle küsimuse USA Meniere'i Ühingu foorumis. Vastupidiselt minu ootustele 
arenes sellest elav vestlus. Valisin välja vaid osa vastustest. 


Heinar Kudevita Kas te oskate öelda, mis kutsub teil esile haigushoo? 


Bobby Peach Minu puhul tekitab haigushoo baromeetri järsk langemine. Tihti tundub, nagu 
oleks kõrv vatti või muud sellesarnast täis topitud. Enamasti tekib see tunne natuke aega 
enne haigushoogu nii et võin öelda, et muni puhul on olemas mingi hoiatus. Sellisel juhul 
hoidun alati igasugustest järskudest liigutustest ja võimaluse korral heidan pikali. 


Cynthia Goudas Semsel Mina võtan pro-biootikuid, eriti fermenteeritud köögivilju ja siiani 
on haigushood püsinud eemal. Väldin kõiki toiduaineid, milles leidub soola. Kui olen 
närviline või mul ilmneb stress hingan paarkümmend korda aeglaselt ja sügavalt sisse ja 
välja. See tundub aitavat. 


Jeananne Evans Minu haigushoog ei hoiata mind eelnevalt. Lihtsalt see tuleb, kui tuleb. 
Õnneks on mul mõistev tööandja, kes teab minu haiguslugu ega tee sellest numbrit, kui ma 
pean mõned päevad töölt puuduma. 


Jo Morena Liigne kuumus ei ole mulle kasuks. Siiski ma ei oska öelda, kas see on peamine 
põhjus. 


Carmel Sullivan Mcmaster Ei mingit eelnevat hoiatust ... Haigushood tulevad ootamatult 
ja tavaliselt kõige ebasobivamates paikades. Pean nendega toime tulema, nagu oskan. 
Mõnikord on väga raske. 


Joanne Mitchell Ma ei oska välja tuua mingit erilist tegurit. Minult on tihti küsitud, mis 
põhjustab mu haigust ja alati pean vasta, et ma ei tea seda. Stress, erutumine, viibimine 


kohas, kus kõik kiirustavad, liiklusvahendites reisimine ... Palavus ja väsimus, ehkki ma 
püüan teha kõiki toiminguid pigem aeglaselt, kui kiirustades. Elan üksi oma kahe väikese 
lapsega, kuid õnneks on mul fantastilised vanemad. 


Jack Wightman Jr Stress. Proovige sellest hoiduda, kui võimalik. Samuti rasvane liha, 
naatrium. Dieet, dieet, dieet! 


Carolyn Brace Olen nõus eelkõnelejatega. Ei mingit eelnevat hoiatust. 
Naomi Hyde Liiga palju soola, kliimamuutused, kofeiin, kõlavad ruumid (kuulmiskaitsed 
aitavad). Äkiline asendimuutus magades, mis mõjutab tasakaaluelundit, kiropraktiline ravi, 
liiga palju ibuprofeeni. Või siis kõik need kombineeritud stressiga. Samuti pikemad 
reisimised, kuigi ise ei juhi autot, ja menstruaaltsüklid. 


Nancy Ronk Lentz Ere valgus on üks, mis mulle halvasti mõjub, ja kindlasti naatrium. 
Käisin hiljuti silmaarsti juures ja ta uuris mu silmapõhja väga ereda valgusega. Veerand 
tundi hiljem sain haigushoo. Ma pean sulgema silmad, kui sattun eredasse 
päeikesevalgusesse isegi, kui kannan paäikeseprille. 


Karen Fulker Väsimus, stress, teatud valgustus. Liiga palju soola ja alkoholi. 


Gita Renik Nikotiin on üks neist. On väga ebameeldiv siseneda ja väljuda suurtes 
kauplustes, kus inimesed suitsetavad välisuste juures. Sama kehtib ükskõik, milliste paikade 
kohta, kuhu inimesed kogunevad suitsetama. Välikohvikud on minu jaoks keelatud ala, sest 
seal suitsetatakse palju. 


Angela Leigh Kirk-ashby Madalalt paistev päike 


Diane DeDe Dieterich Ma ei oska öelda midagi konkreetset, mis minul haigushoo 
vallandaks. Kuidas te teete vahet, kas teil on Meniere`i haigus või vestibulaarne migreen? 


Hugo Silva Kõige tavalisete põhjustajate kõrval, mis meile juba tuttavad on, nagu sool jm. 
olen ma leidnud, et teatud lõhnad, nagu näiteks elektrilised õhuvärskendajad tekitavad mul 
tihti haigushooguseid. Mu abikaasa ostis ühe sellise meie peresse ja sellest alates olen 
saanud raskeid haigushooge regulaarselt, kuni me selle eemaldasime. 


Christine Weston Minu põhjustajad on sool, kofeiin, ere päikesevalgus, kuumus, pakane, 
allavaatamine, kõrvalevaatamine, pea liiga kiire pööramine, liiga kiire voodisttõusmine ... 
nimekirja võiks veelgi jätkata, kuid need on olulisemad. 


Samantha Fisher Stress, õhurõhu suurenemine, rahvahulgas viibimine, kirevad vaibad. Kui 
õhurõhk muutub ja ma pean kõndima mööda triibulist või mustrilist vaipe, on haigushoog 
garanteeritud. Teatud harjutused ja soola vähendamine aitavad kuigivõrd. 


Guylaine Premel-cabic Minu jaoks on seda ilmamuutus, menstruaaltsüklid, pikad reisid, 
rahvarohked paigad ja veel mitmed tegurid. Tavaliselt aitab mind, kui ma hingan mõned 
korrad sügavalt ja lasen oma meelel rahuneda. Kaks korda on haigushoog tabanud mind 
supermarketis. Esimesel korral olin koos abikaasaga, kes aitas mind sealt välja. Teisel korral 
olin üksi. Siis jätsin lihtsalt ostukäru sinnapaika ja ootasin, kuni halvem enesetunne möödus. 


Linda Wands Ere valgus, päike, väsimus. Kuid tavaliselt juhtub see siis, kui juhtub. Mul on 
Meniere'i haigus olnud juba 30 aastat. Mõnikord on kergemaid perioode, kuid tean, et see ei 
lakka kunagi. 


Jonathan Mildon Sireenid, õhurõhu muutus, stress 


Stacey Flynn Olen märganud, et piimatooted on mõjunud mulle halvasti. Peale selle, kui 
loobusin nendest, mu enesetunne paranes 


Melissa Perez Allergiad, õhuvärskendajad, teatud toidud, kofeiin 
Tan Bradford Stress, valjud helid, suur rahvahulk, väsimus ja ere valgus 
Karen Partridge Kõikvõimalikud triibulised taustad 


Loretta Whalen Hennigan Kindlasti stress, kohv, liiga kiire liikumine, pea või kogu keha 
järsk keeramine, liiga palju visuaalset infot lühikese aja jooksul, rahvahulk. 


Tony Hassan Minu jaoks on seda allergia. Muutsin oma toidusedelit ja jätsin ära nisu. 
MaryJane Price-Becktell Vilkuv valgus ja arvutimonitori jälgimine 


Victoria Jayne Adkins Liiga palju soola ja kofeiini. Olen taimetoitlane ja olen märganud, et 
minul tekitavad mõnikord haigushoo piimatooted ja munad. Läksin üle täielikule 
taimetoitlusele ja tunnen ennast sellest alates paremini. samuti oli haigushoo esilekutsujaks 
minu töö lapsehoidjana. Nüüd olen omaenda tööandja ja tänu sellele palju vähem väsinud ja 
ka stressi esineb vähem. 


Rod Weaver Stress kindlasti. Unetus ei tule samuti kasuks 


Jamie Johnston Hudson Allergiad - suurem osa minu haigushoogudest leiavad aset 
kevadel, kuigi neid esineb ka talvel. Kui ma teaksin täpset haigushoogude põhjustajat, 
prooviksin sellest hoiduda. 


Jeanie Rosewell Progresseeruv lülisamba diski haigus kaelapiirkonnas näib põhjustavat 
pearinglust ja uimasust. Stress ja ületöötamine diagnoositi mul seoses Meniere'i haigusega 
eelmisel aastal. 


Stuart Blythe Ma olen leidnud, et nii kummaline, kui see ka on, minul põhjustab haigushoo 
tavaline juust. Stress muidugi samuti. Olen loobunud juustust ja tarvitan antidepressante ja 
nüüd olen elanud ilma haigushoogudeta neli kuud 


Janine LaBarca Ransom Stress, õhurõhu muutus suurtes piirides, hoemonaalsed muutused, 
tugev tuul, ere päike, nitraadid. Aitab, kui aeg-ajalt võtta aeg maha ja puhata, vältida 
valjusid helisid 


Stephanie Headley Stress ja kõrge niiskustase 


Kathy Kapetanellis Minu puhul aitab soolavaba dieet, piisavalt und ja loobumine kohvist 
aitab vähendada haigushoogusid. Olen märganud, et teatud lõhnad, nagu õhukonditsioneeri 
tekitatud vaevutajutav lõhn autos mõjub mulle halvasti. 


Nancy Bonafede Olen jälginud ennast ja tean, et madal soola- ja suhkrutarbimine, 
šokolaadist ja kofeiinist loobumine, piisavalt vee tarbimine ja võimalikult vähene 
valmistoitude söömine on siiani aidanud. Kuid viimase 10 päeva jooksul on mul esinenud 
haigushoogusid peaaegu iga päev. Ehk on tegemist stressiga? 


Nagu eelpooltoodud vastustest näha, on haigushoogude põhjustajaid palju, kuid ühiseks 
on peaaegu alati stress, kas me siis tajume seda või esineb see meie alateadvuses. Vastuseid 
oli tegelikult palju rohkem ja neid tuleb veelgi, kuid enamjaolt kordavad need siin 
avaldatuid. 


AN) 


Vatitikk teeb rohkem kahju kui kasu 


31. august 2015 12:58 Postimees Tervis 


Paljude jaoks on kõrvade puhastamine vatitikuga täiesti tavaline ja regulaarne tegevus, 
kuid tegelikult ei tohiks harjutada end vatitikke kasutama. 


Kõrvade puhastamine vatitikuga teeb rohkem kahju kui kasu, teatab Huffington Post. 
Kuigi duši alt tulles võib olla suur soov seda harjumusest teha, siis varem või hiljem lõppeb 
see tõenäoliselt arstikabineti ukse taga. 


Vatitikk lükkab kõrvas oleva vaigu sügavamale kuulmiskanalisse. Vaigul on tegelikult 
põletiku- ja bakterivastane kaitsevõime, mis ei lase mustusel kõrva sattuda. Kui seda 
pidevalt eemaldada, muutub kõrv infektsioonide suhtes kaitsetuks. Tihti jõuab arsti juurde 
inimesi, kes on kõrvatikuga enda teadmata kõrva trummikile sisse augu surunud. 


Kui aga tahtejõudu napib, et vatitikkudest täielikult loobuda, siis tuleks vähendada nende 
kasutamist kolmele korrale kuus. Turvalisem on seda teha pärast duši all käimist ning kõrva 
puhastades peaks vaatama, et vati osa täielikult kõrva ei läheks: puhastada tuleb nii, et osa 
vatist paistab välja ehk kõrva sisse läheb ainult väga väike osa. Tikku ei tohiks suruda, vaid 
puhastada tuleb kergelt pühkides. 


Ilusat sügist! 


